《余既题畬斋有闻纸田之说而笑者复作长篇》
宋代·戴表元

学农无年尤可待，学儒无成祇益馁。羡君终岁作书痴，聚室嗷嗷穷不悔。

客来问计何所出，一饱自悬饘粥外。平生据案畎亩心，汗简为犁笔为耒。

檗芽百氏草避耨，膏泽群经泉赴浍。日高洛诵乌鸟悦，夜半吴吟风雨会。

世间粱谷何足道，开卷穰穰心欲醉。旅熏辟蠹防雀鼠，更缮巾箱筑仓廥。

古言乐岁生礼义，先见儒门消鄙悖。租符且免里正索，子本时容书客侩。

东邻有田多牛翁，日执牙筹亲细碎。囷粮竟作谁腹饱，骑吏惊惶汗流背。

此时畬斋谈无事，峨冠正与周孔对。礼义适口即为味，牛心菊苗皆可脍。

我诗君意两自知，且勿譊譊语儿辈。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》